BRATISLAVA. Začiatok druhej polovice júna je jedným z troch najteplejších za posledné polstoročie.
"Väčšina teplotných rekordov v týchto dňoch sa viaže buď k roku 1968, 2012, alebo 2013," hovorí klimatológ Pavel Faško zo SHMÚ.
V utorok padli teplotné rekordy až na 25 meteorologických staniciach, napríklad v Poprade namerali 32,4 stupňa Celzia, o tri stupne viac ako v rekordnom roku 1968.
Podobná situácia bola aj v stredu, keď sa teploty ešte zvýšili. Podobne ako vlani aj tento rok bol 19. jún prvým dňom, keď bola prekonaná hranica 35 stupňov. Takúto teplotu namerali na Sliači.
Rekordy padajú aj v horách, napríklad na Lomnickom štíte či na Štrbskom Plese a na Chopku.
Horúco je najmä na juhozápade krajiny. Výstraha pre horúčavy platí do piatka už aj pre juh východného a stredného Slovenska.
V Bratislave v posledných dňoch skolabovalo sedem detí, tri z nich museli po ošetrení zostať v nemocnici.
"Nápoje podávané deťom je lepšie striedať, napríklad nesladený čaj, vodu, minerálnu vodu a podobne," radí lekárka oddelenia urgentného príjmu detskej nemocnice Edita Tikovičová.
Rýchly nástup horúčav je podľa Faška spôsobený prílevom veľmi teplého vzduchu zo severnej Afriky, najdlhšími dňami v roku a minimom zrážok, ktoré by vzduch ochladzovali.